hotchpotch/miracl-hf-unified huggingface dataset:
Årstan linna
Årstan linna () on linna Haningen kunnassa, Ruotsin Södermanlandin maakunnassa. Linnalla on historiaa 1300-luvulle saakka, jolloin sitä asutti Liivinmaan saksalaisen ritarikunnan kommodori. Vuonna 1467 sen osti Eerik Akselinpoika Tott ja sittemmin sitä isännöi hänen veljensä Laurens Axelsson Tott.
Nykyinen linnarakennus pystytettiin vapaaherra Claes Hansson Bielkenstiernalle ja hänen puolisolleen Barbro Åkersdotter Natt och Dagille vuoden 1650 tienoilla. Heidän jälkeensä linnan omistivat vuorollaan suvut Kurck, Soop ja Fleming. Vuonna 1805 linnan osti suomalainen ruukinpatruuna Carl Fredrik Bremer. Vuonna 1853 se myytiin Aftonbladetin perustajalle, Lars Johan Hiertalle. 1900-luvulla linna oli Cedergrenin suvun hallussa.
Ambrosiaaninen messu
Ambrosiaaninen messu on katolisessa kirkossa käytössä oleva jumalanpalvelusjärjestys. Se on saanut nimensä 300-luvulla eläneestä Milanon piispa Ambrosiuksesta, jolta jumalanpalveluskaava on perimätiedon mukaan peräisin. Tosi asiassa kaava lienee saanut nykyisen muotonsa vasta 800-luvulla, ja sitä on muokattu myöhemminkin.
Ambrosiaanista messua vietetään Milanon katolisessa arkkihiippakunnassa, Italiassa, lukuun ottamatta Monzan kaupunkia ja eräitä sen ympäristön seurakuntia. Lisäksi ambrosiaaninen kaava on käytössä eräissä muissakin Lombardian seurakunnissa, 55 rovastikunnassa Luganon hiippakunnassa, Ticinon kantonissa, Sveitsissä, 31 seurakunnassa Bergamon hiippakunnassa sekä yksittäisissä seurakunnissa Lodin, Novaran ja Pavian hiippakunnissa.
Koska ambrosiaaninen messu oli saavuttanut vakiintuneen aseman jo sydänkeskiajalla, ei Milanon arkkihiippakuntaa vaadittu siirtymään Trenton kirkolliskokouksen jälkeen 1570 vahvistettuun nk. tridentiiniseen messuun. Toisin kuin monet muut vanhat messukaavat, ambrosiaaninen messu säilyi halki vuosisatojen. Myös Vatikaanin II konsiilin jälkeen, jolloin suurin osa katolista kirkkoa siirtyi käyttämään uudistettua, Paavali VI:n messua, Milanon arkkihiippakunta piti kiinni vanhasta messustaan. Tähän lienee vaikuttanut myös se, että Paavali VI puolusti ambrosiaanisen messun asemaa – hän oli ennen paaviksi tuloaan ollut Milanon arkkipiispa.
Ambrosiaaninen messu eroaa latinalaisesta ennen muuta kirkkovuotensa osalta. Ambrosiaanisessa liturgiassa adventtiaika alkaa jo Pyhän Martin päivän (11. marraskuuta) jälkeisenä sunnuntaina, joten kirkkovuodessa on kuusi adventtisunnuntaita. Paastonaika alkaa ortodoksisen kirkon tapaan jo laskiaissunnuntaita seuraavana maanantaina, joten kirkkovuodessa ei ole tuhkakeskiviikkoa, ja karnevaali vietetään jo ennen laskiaissunnuntaita.
Messun kaava seuraa likipitäen tridentiinisen messun kaavaa, mutta eroja on rukousten sanoituksissa ja yksittäisissä järjestyksissä. Niinpä ambrosiaanisessa messussa leivän murtaminen tapahtuu jo ennen Isä meidän -rukousta, ja rauhantervehdys annetaan jo ennen ehtoollisliturgian alkua. Uskontunnustus seuraa samoin ortodoksista kaavaa, ja se luetaan vasta offertoriumin jälkeen, juuri ennen ehtoollisrukousta. Lukukappaleita on aina – myös arkipäivisin – kolme, Vanhan testamentin lukukappale, epistola ja evankeliumi.
Myös kirkollisten toimitusten kaavoissa on eroja. Esimerkiksi kaste toimitetaan ambrosiaanisessa liturgiassa upottamalla lapsi veteen, ei valelukasteena. Samoin hetkipalvelusten kaavat eroavat roomalaisista. Messussa käytettävä musiikki on myös erikoislaatuista; sitä kutsutaan ambrosiaaniseksi kirkkolauluksi erotukseksi gregoriaanisesta kirkkolaulusta, jota käytettiin tridentiinisessä messussa.
Salaiset numerot
Salaiset numerot on Leevi and the Leavingsin toinen kokoelmalevy. Levy julkaistiin vuonna 1986. Albumi sisältää kokoelman yhtyeen ensimmäisten levyjen tuotannosta.
Khaleda Zia
Khaleda Zia (s. 15. elokuuta 1945) on bangladeshilainen poliitikko, maansa pääministeri 1991–1996 ja 2001–2006. Hän edustaa Bangladeshin nationalistipuoluetta (BNP).
Hän meni 1960 naimisiin Ziaur Rahmanin kanssa, joka oli itsenäisyyssodan sankari ja nostettiin presidentiksi 1977 sotilasvallankaappauksen jälkeen, kunnes hänet salamurhattiin kaappausyrityksessä 1981.
Zia ryhtyi politiikkaan Zia Rahmanin vuonna 1978 perustamassa kansallispuolueessa ja nousi sen johtoon 1984. Hänet valittiin parlamenttiin 1991, jolloin hän muodosti hallituksen ja hänestä tuli Bangladeshin ensimmäinen naispääministeri. Hänen ensimmäinen kautensa alkoi dramaattisesti, kun maahan iskenyt trooppinen hirmumyrsky surmasi 138 000 bangladeshilaista. Zia esitti kansainvälisen avunpyynnön ja sai tukea suurvalloilta ja naapurivaltioilta. Khaleda Zia johti oppositiota 1996–2001 BNP:n hävittyä vaalit 1996 Sheikh Hasinan johtamalle awamiliitolle. Hänen toinen pääministerikautensa alkoi 2001.
Khaleda luovutti 29. lokakuuta 2006 vallan perustuslain mukaan presidentti Iajuddin Ahmedin johtamalle väliaikaishallitukselle, jonka oli tarkoitus järjestää vaalit kolmen kuukauden kuluessa. BNP ja Awami-liiga eivät kyenneet sopimaan vaalien järjestämisen yksityiskohdista ja maan tilanne muuttui epävakaammaksi. Presidentti Iajuddin Ahmed julisti 11. tammikuuta 2007 poikkeustilan.
Kenraali Moeen U Ahmedin johtaman sotilaiden tukeman hallituksen noustua valtaan vuoden 2007 peruutettujen vaalien jälkeen Zia pyrittiin poistamaan politiikasta ja hänet pidätettiin veronkierrosta. 
Sheikh Hasina nousi pääministeriksi toisen kerran tammikuussa 2009 edellisen vuoden vaalien jälkeen.
Marraskuussa 2010 Zian talo takavarikoitiin korkeimman oikeuden määräyksellä.
Myöhemmin Ziaa on syytetty korruptiosta. Alkuvuodesta 2015 hän oli kotiarestissa toimistossaan, jotta ei pääsisi johtamaan hallituksen vastaisia mielenosoituksia Sheikh Hasinan hallitusta vastaan. Helmikuussa 2015 oikeus antoi hänestä pidätysmääräyksen.
Leevi and the Leavings (albumi)
Leevi and the Leavings on Leevi and the Leavings -yhtyeen ensimmäinen kokoelmalevy. Levy julkaistiin vuonna 1983. Se sisältää 14 kappaletta, jotka on poimittu yhtyeen kolmelta ensimmäiseltä studioalbumilta, osa kappaleista oli julkaistu vain singleinä. Levyä varten yhtye äänitti uuden, hitaamman version kappaleesta 'Tyttö jota rakastan'.
Bodon kieli
Bodon kieli on sinotiibetiläisiin kieliin kuuluva kieli, jota puhutaan pääasiassa Intiassa ja Nepalissa. Bodo on virallinen kieli Assamissa.
Rolf Lassgård
Rolf Lassgård (s. 29. maaliskuuta 1955 Östersund) on ruotsalainen näyttelijä.
Lassgård on näytellyt useissa ruotsalaisissa poliisielokuvissa. Hänen kaksi tunnetuinta hahmoaan ovat etsivä Gunvald Larsson ja komisario Kurt Wallander. Edellinen hahmo perustuu Sjöwallin ja Wahlöön kirjoittamiin dekkareihin, jälkimmäinen puolestaan Henning Mankellin kirjoittamiin poliisiromaaneihin. Kolmas rooli on Lars Martin Johansson, joka on kriminologi Leif G. W. Perssonin luoma hahmo.
Lassgård on näytellyt myös monessa muussa elokuvassa. Näitä ova muun muassa Susanne Bierin ohjaama "Häiden jälkeen" (2006), Kjell Sundvallin ohjaama "Metsästäjät" (1996), Colin Nutleyn ohjaama "Gossip" (2000) ja Kjell-Åke Anderssonin ohjaamat "Iso paksu isäni" (1992) ja "Perhesalaisuuksia" (2000).
Lasse Åberg
Lasse Åberg (s. 5. huhtikuuta 1940) on ruotsalainen näyttelijä, laulaja, elokuvaohjaaja, graafinen suunnittelija ja käsikirjoittaja.
Åberg on tullut tunnetuksi ohjaamistaan Seuramatka-elokuvistaan, joissa hän on näytellyt itse myös pääosaa, hyväuskoista ja lempeää Stig-Helmeriä. Lasse Åberg on myös ruotsalaisen Electric Banana Bandin laulaja.
Hän on perustanut Ruotsiin Bålstaan sarjakuva-, lelu- ja taidemuseo Åbergin museon vuonna 2002.
Jasmiiniriisi
Jasmiiniriisi eli thairiisi () on miedon aromaattinen riisi, joka on alkuperältään thaimaalainen. Se on pitkäjyväistä ja takertuvaa riisiä, joten sitä on helppo syödä syömäpuikoilla. Sitä käytetään erityisesti Kiinassa, Thaimaassa ja Vietnamissa etenkin juhlapäivien ruokana.
Id al-Fitr
Id al-Fitr (; myös ʿĪd al-Ṣaghīr; Koriteh; Küçük Bayram) on islamilainen juhla, jota vietetään ramadanin, paastokuukauden, päättymisen kunniaksi. Juhla on kolmipäiväinen ja ajoittuu islamilaisen kalenterin kymmenennen eli šawwal-kuukauden alkuun.
Juhlan viettäminen alkaa yhteisrukoukseen osallistumisella ensimmäisen päivän auringonnoustessa. Juhlapäivien aikana järjestetään virallisia vastaanottoja, vieraillaan ystävien luona, annetaan lahjoja, otetaan käyttöön uusia vaatteita ja käydään sukulaisten haudoilla. Juhla on noin 70 päivää ennen Id al-Adhaa.
Jossain maissa juhlan alkamisajankohta on sidottu uuden kuunsirpin näköhavaintoon, joten juhlan ajankohta saattaa poiketa laskennallisesta päivällä. Id al-Fitr sijoittunee gregoriaanisessa kalenterissa seuraaville päiville:
Above the Weeping World
Above the Weeping World on Insomniumin kolmas studioalbumi, joka julkaistiin levy-yhtiö Candlelight Recordsin kautta. Ensimmäisellä viikollaan albumi kipusi yhdeksännelle sijalle Suomen virallisella albumilistalla.
Kappaleesta "Mortal Share" tehtiin myös musiikkivideo. Sanoituksissa on paljolti vaikutteita muun muassa Eino Leinon runoista. Albumin johdosta Insomnium teki ensimmäisen täyspitkän kiertueensa Eurooppaan. Se sai poikkeuksellisen hyviä arvioita muun muassa Kerrang! -lehdeltä, joka antoi albumille täydet viisi tähteä.
Naxaliitit
Naxaliitit on Intiassa vaikuttava vallankumouksellinen kommunistinen liike. Ideologisesti naxaliitit ovat maolaisia. Liike syntyi Länsi-Bengalissa, mutta se on levinnyt laajalti maaseutuvaltaiseen ja kehittymättömään Itä-Intiaan. Intian hallitus pitää Intian kommunistista puoluetta (maolainen) ja eräitä muita naxaliittiryhmittymiä terroristeina.
Ryhmän nimi tulee Naxalbarista, pienestä kylästä Länsi-Bengalissa, jossa Intian kommunistisen puolueen (marxilainen) (CPM) eräs ryhmittymä nousi kapinaan 25. toukokuuta 1967, kun paikalliset viranomaiset hyökkäsivät erään kyläläisen kimppuun maariidan vuoksi. Liikkeen johtajia olivat Charu Majumdar ja Kanu Sanyal. Vuonna 1967 naxaliitit muodostivat yleisintialaisen kommunistivallankumouksellisten koordinointikomitean (All India Coordination Committee of Communist Revolutionaries, AICCCR) ja erosivat CPM:sta.
1970-luvulla liike hajosi kilpaileviin osiin, joita oli 1980 noin kolmekymmentä. Tuolloin niissä oli noin 30 000 jäsentä.
Donatas Banionis
Donatas Banionis (28. huhtikuuta 1924 Kaunas – 4. syyskuuta 2014 Vilna) oli liettualainen teatteri- ja elokuvanäyttelijä ja ohjaaja.
Banionis oli kansainvälisesti tunnetuimpia liettualaisnäyttelijöitä. Hän esitti muun muassa pääosaa Andrei Tarkovskin elokuvassa "Solaris" (1972) ja sivuosaa Mihail Kalatozovin elokuvassa "Punainen teltta" (1969). Hän esiintyi myös saksalaisissa elokuvissa ("Beethoven – päivä eräästä elämästä", 1976). Hän loi merkittävän uran myös teatterissa, ja hän kuului Liettuan kansallisteatterin ja Panevėžysin teatterin näyttelijäkuntaan.
Hänen poikansa Raimondas Banionis (s. 1957) on näyttelijä.
Push the Button (Teapacksin kappale)
Push the Button on israelilaisen Teapacks-yhtyeen kappale, jonka on sanoittanut Kobi Oz. Teapacks valittiin Israelin Eurovision karsinnasta edustamaan maataan Helsinkiin vuoden 2007 Eurovision laulukilpailuun, jossa yhtye jäi semifinaalissa sijalle 24 eikä päässyt finaaliin. Kappaleessa lauletaan hepreaksi, ranskaksi ja englanniksi. Kappale aiheutti poliittista kohua Israelissa, koska laulun sanoissa käsitellään sotaa viittaavia asioita. Epäiltiin myös, että sanat viittaavat Iranin presidentti Mahmud Ahmadinejadiin. Näistä huolimatta kappaletta ei kuitenkaan diskattu kisasta.
Khost
Khost (, ) on kaupunki Itä-Afganistanissa, Pakistanin rajalla. Se on vuoristoisen Khostin maakunnan pääkaupunki. Asukkaita kaupungissa on noin 10 474..
Neuvostoliiton joukkojen Afganistanin miehityksen aikana 1980-luvulla kaupunki oli mujahideen-sissien saartamana yli kahdeksan vuotta. Sen lentokenttä oli neuvostojoukkojen operaatioiden käytössä ja vuoden 2001 jälkeen alkaneen Afganistanin sodan aikana Yhdysvaltain joukkojen käytössä.
Mihail Kalatozov
Mihail Konstantinovitš Kalatozov (, , 28. joulukuuta 1903 Tbilisi – 26. maaliskuuta 1973 Moskova) oli georgialaissyntyinen neuvostoliittolainen elokuvaohjaaja.
Kalatozišvili on ohjannut muun muassa elokuvat "Kurjet lentävät" (1957) ja "Punainen teltta" (1969).
Drama Queen
Drama Queen on tanskalaisen laulajan DQ:n kappale, jonka ovat sanoittaneet Peter Andersen ja Claus Christensen. Kappale valittiin Tanskan Eurovision karsinnasta edustamaan maataan Helsinkiin Eurovision laulukilpailuun, jossa se jäi semifinaalissa sijalle 19 eikä päässyt loppukilpailuun. Se oli myös ensimmäinen drag-artistin esittämä kappale laulukilpailun historiassa.
Kappale putosi jatkosta Tanskan alkukarsinnassa, mutta se sai myöhemmin ns. villin kortin kansalliseen finaaliin, jossa se sitten sai eniten ääniä päästen edustamaan maata Helsinkiin.
Ydinkoekieltosopimus
Ydinkoekieltosopimus (Comprehensive Nuclear-Test-Ban Treaty; CTBT) on vuonna 1996 solmittu sopimus, joka kieltää kaikki ydinkokeet.
Sopimus avattiin allekirjoituksia varten 24. syyskuuta 1996, jolloin sen allekirjoitti 71 valtiota, ml. viisi kahdeksasta ydinasevaltiosta. Nyttemmin sopimuksen on allekirjoittanut 177 valtiota ja ratifioinut 138. Merkittäviä sopimuksen ulkopuolelle jääneitä valtioita ovat Intia, Pakistan ja Korean demokraattinen kansantasavalta.
Sopimusta edelsivät osittainen ydinkoekieltosopimus vuonna 1963 ja ydinsulkusopimus 1968. Täydellistä ydinkoekieltosopimusta alettiin valmistella 1982 ja YK:n yleiskokous hyväksyi ehdotuksen 1996.
Sopimuksen nojalla on perustettiin Preparatory Commission for the Comprehensive Nuclear-Test-Ban Treaty Organization, joka valvoo kieltoa ja ylläpitää 321 mittausasemaa ympäri maailmaa. Mittausasemat valvovat seismisten signaalien, hydroakustisten signaalien, infraäänien ja ilmakehän radionuklidien kautta ydinräjäytyksiä.
Partners in Crime
”Partners in Crime” on virolaisen laulajan Gerli Padarin kappale, joka valittiin Viron Eurovision edustuskappaleeksi Eurovision laulukilpailuun Helsinkiin. Se ei päässyt finaaliin. Laulun on sanoittanut Berit Veiber.
Kappale sai semifinaalissa pisteitä seuraavasti:Kappale sai yhteensä 33 pistettä ja sijoittui semifinaalissa 22. sijalle.
Kasimir Pennanen
Kasimir Oskar Alarik Pennanen (28. toukokuuta 1980 – 26. maaliskuuta 2006 Helsinki) oli suomalainen näyttelijä, joka opiskeli elokuvakäsikirjoittamista Taideteollisessa korkeakoulussa.
Pennanen oli näyttelijä Kristiina Elstelän ja teatteri-, elokuva- ja TV-ohjaaja Jotaarkka Pennasen poika. Pennanen on näytellyt muun muassa isänsä ohjaamissa TV-elokuvissa "Hamlet" (1992) ja "Ystävä vai vihollinen" (1993) sekä Taisto-Bertil Orsmaan jännityssarjoissa "Katso naamion taa" (1989) ja "Jäähyväiset rakkaimmalle" (1993). Hän on myös ääninäytellyt Pinocchio-piirroselokuvassa Lampun sydän-hahmoa.
Helsingin kaupunginteatterissa Pennanen näytteli poikaa Intiasta William Shakespearen näytelmässä "Kesäyön uni" (ensi-ilta 12. tammikuuta 1990, ohjaus Laura Jäntti) sekä pikkupoikaa Arthur Laurentsin ja Jule Stynen musikaalissa "Rose" (ensi-ilta 28. lokakuuta 1992, ohjaus Markku Nenonen).
Pennanen sai surmansa junaonnettomuudessa. Hän oli palaamassa illanvietosta myöhäiseen aikaan yöstä, oikaisi kotimatkallaan rautatien yli ja jäi junan alle.
Robert Frost
Robert Lee Frost (26. maaliskuuta 1874 San Francisco, Kalifornia, Yhdysvallat – 29. tammikuuta 1963 Boston, Yhdysvallat) oli yhdysvaltalainen runoilija ja kirjailija.
Frost syntyi San Franciscossa, vaikka hänet usein yhdistetäänkin Uuteen-Englantiin. Hänen äitinsä oli skotti Isabelle Moodie ja hänen isänsä oli toimittaja William Prescott Frost Jr. Isä oli viinaanmenevä uhkapeluri ja tiukka kurinpitäjä, jolla oli palava intohimo politiikkaan. Isä kuoli 1885 tuberkuloosiin ollessaan vasta 36-vuotias. Isän kuoltua äiti, 11-vuotias Robert ja hänen hieman nuorempi sisarensa muuttivat Kaliforniasta Yhdysvaltain itärannikolle Massachusettsin Lawrenceen lähelle isän vanhempia. Äiti liittyi lahkolaiseen swedenborgilaiseen kirkkoon ja kastatti lapsensa siellä. Aikuisena Frost kuitenkin erosi kirkosta. Vuonna 1890 Frost alkoi opiskella Lawrencen high schoolissa, jossa hän innostui latinan ja kreikan kielistä. Siellä hän myös kirjoitti ensimmäisen julkaistun runonsa "La Noche Triste" ja tapasi tulevan vaimonsa Elinor Miriam Whiten (k. 1938). Naimisiin pariskunta meni 1895. Monenlaista työtä tehtyään Frost toimi maanviljelijänä, kunnes muutti perheineen Englantiin 1912 ja julkaisi siellä esikoiskokoelmansa "A Boy's Will" seuraavana vuonna. Yhdysvaltoihin Frost palasi 1915 ja toimi siellä opettajana useissa eri korkeakouluissa.
Frostia inspiroi monesti Uuden-Englannin maaseutuelämä. Teoksissaan hän yhdisti tähän maalaismaisemaan monimutkaisia yhteiskunnallisia ja filosofisia teemoja. Hän oli jo omana elinaikanaan suosittu runoilija, joka palkittiin neljästi Pulitzer-palkinnolla. Runojen lisäksi hän kirjoitti muun muassa neljä näytelmää ja julkaisi proosatekstejä.
Eldorado (EP)
Eldorado on Neil Youngin ja The Restlessin EP, joka julkaistiin vuonna 1989 ainoastaan Japanissa ja Australiassa. The Restlessiin kuuluivat rumpali Chad Cromwell ja basisti Rick Rosas. EP:n grunge-vaikutteiset kappaleet eroavat tyyliltään suuresti Youngin edellisenä vuotena ilmestyneestä albumista "American Dream", joka syntyi Youngin ja Crosby, Stills & Nashin uudelleenyhdistymisen seurauksena. Kappaleet "Don't Cry", "On Broadway" ja "Eldorado" ilmestyivät erilaisina sovituksina myöhemmin samana vuonna albumilla "Freedom". Kappaleita "Cocaine Eyes" ja "Heavy Love" ei ole julkaistu millään muulla levyllä.
Kaikki kappaleet Neil Youngin, paitsi "On Broadway" (Barry Mann, Cynthia Weil, Jerry Leiber ja Mike Stoller).
Marta Topferova
Marta Topferova on tšekkiläissyntyinen maailmanmusiikin laulaja.
Topferova liittyi 8-vuotiaana kuoroon Prahassa ja oli jo varhaisella iällä kiinnostunut latinalaisamerikkalaisesta musiikista. Hän osallistui vuosina 1985, 1986 ja 1990 kuorofestivaaleille Saksassa ja Suomessa. Hän esitti musiikkinsa mm. latinaksi, saksaksi, espanjaksi, ranskaksi, venäjäksi, suomeksi ja tšekiksi. Esitettyjen säveltäjien joukkoon lukeutuivat Johannes Brahms, Joseph Haydn, Francis Poulenc ja Giovanni Battista Pergolesi.
Topferova muutti Yhdysvaltoihin vuonna 1987. Opiskeltuaan Bard Collegessa 1992–1993 hän siirtyi Moron de la Fronteraan, Espanjaan, ja oppi soittamaan kitaraa, käsiperkussiota sekä suosikkisäestyssoitintaan cuatroa. Espanjassa ja synnyinmaassa Tšekissä vietettyjen vuosien jälkeen hän palasi Yhdysvaltoihin ja asettui vuonna 1996 New Yorkiin. Hänen ensimmäinen studioalbuminsa "Homage to Homeland" (2002) koostuu tšekkiläisistä, määriläisistä ja slovakialaisista kansanlauluista. Hän laulaa pääasiassa espanjan kielellä.
Lisäksi hänen tuotantoaan on julkaistu Putumayon kokoelmalla "Putumayo Presents: Women of the World, Acoustic" sekä BBC-radion DJ Charlie Gillettin kokoamalla "World 2006" -kokoelmalla.
Laura Linney
Laura Leggett Linney (s. 5. helmikuuta 1964) on yhdysvaltalainen teatteri-, televisio- ja elokuvanäyttelijä. Hänet on palkittu kolmesti Emmyllä ja kahdesti Golden Globella. Lisäksi hän on saanut Screen Actors Guild -palkinnon ja lukuisia palkintoehdokkuuksia.
Linney syntyi New Yorkissa. Hänen isänsä Romulus Linney on näytelmäkirjailija ja professori, äiti Ann Perse (o.s. Leggett) sairaanhoitaja. Vanhemmat erosivat hänen varhaislapsuudessaan. Linneyn esi-isä Romulus Zachariah Linney edusti 1800- ja 1900-lukujen vaihteessa republikaanista puoluetta Yhdysvaltain kongressissa. Linneyllä on sisarpuoli Susan isän toisesta avioliitosta.
Linney opiskeli Northwestern-yliopistossa ja siirtyi Brownin yliopistoon, josta hän valmistui vuonna 1986. Hän opiskeli myöhemmin näyttelemistä Juilliard Schoolissa.
Linneyllä oli sivurooleja useissa 1990-luvun alun elokuvissa, kuten "Davessa" (1993). Hän nousi pian julkisuuteen roolillaan television minisarjassa "Kertomuksia kaupungista" ("Tales of the City"), joka pohjautui Armistead Maupinin kirjoihin. Linney esiintyi Mary Ann Singletonina myös sarjan kahdessa jatko-osassa vuosina 1998 ja 2001. Vuonna 1998 hän esiintyi elokuvassa "Truman Show" ja vuonna 2005 komediadraamassa "The Squid and the Whale".
Linneyllä oli merkittävät roolit elokuvissa "Congo" (1995), "Alaston pelko" (1996) ja "Rajaton valta" (1997). Hän oli ehdolla parhaan naispääosan Oscar-palkinnon saajaksi vuonna 2000 roolista elokuvassa "Väärät ystävät" ja vuonna 2007 elokuvasta "The Savages". Hän on voittanut Emmy-palkinnot vuosina 2002 ja 2004 sekä ollut Tony-ehdokkaana vuosina 2002 ja 2005.
Linneyn tuoreempiin rooleihin kuuluvat muun muassa esiintymiset elokuvissa "Breach" (2007) ja "Nanny Diaries" (2007), Abigail Adams HBO:n minisarjassa "John Adams" (2008) sekä pääosa vuosien 2010–2013 televisiosarjassa "Viimeistä päivää". Linney nähdään pääosassa myös heinäkuussa 2017 Netflixillä alkaneessa rikosdraamasarjassa "Ozark".
Linney oli viisi vuotta naimisissa näyttelijä David Adkinsin kanssa, mutta liitto päättyi eroon vuonna 2000. Telluriden elokuvajuhlilla Coloradossa Linney tapasi vuonna 2004 paikallisen kiinteistönvälittäjän Marc Schauerin, ja he menivät naimisiin 2009. Heille syntyi poika tammikuussa 2014.
Himanes
Himanes on suomalainen ramopunk-yhtye. Se kuului Suomalaisen ramogenren 1-divisioonan kärkijoukkoihin. Nykyään Himanes
kutsuu musiikkiaan punk’n’rolliksi.
Yhtye soitteli ensin noin 5 vuotta vuosina 1990–1995. Ennen taukoaan Himanes ehti olla mukana Kråklund Recordsin julkaisemalla Pinnalla-kokoelmalla vuonna 1992. Samainen yhtiö julkaisi myös Kiva kun on mukavaa -mini-cd:n vuotta myöhemmin. Viimeisen keikan yhtye teki vuonna 1995 Haukivuoren Haukirockissa. Tuon jälkeen orkesteri jakaantui Bad machine ja Lizzy Jones -yhtyeisiin.
Pikkuhiljaa vuosien aikana eri tahot painostivat Himanesia tekemään comebackin. 21. huhtikuuta 2004 Himanes esiintyikin Oulussa. Tuosta vajaan vuoden jälkeen julkaistiin, lähes yhdeksän vuoden tauon jälkeen, mini-CD "Mykkäkoulun päättäjäiset". LJB-Viihde Ky on julkaissut LJB Entertainment-nimellä "Mykkäkoulun päättäjäiset"-levyn lisäksi myös albumit "Seitsemäs aalto" ja "Retropunk", joka sisältää uusien biisien lisäksi yhden käännösbiisin Ramonesin tuotannosta. Himanes pääsi myös mukaan Woimasoinnun pariin kokoelmalevyyn mukaan.
Vuonna 2011 Killer julkaisi kolmannen albumin "Rajanylitys" jonka kahdestatoista
kappaleesta Yöt kadulla on aikaisemmin Hymy Taskinen & Go -yhtyeen levyttämä.
Vuonna 2012 Ramopunk.com-sivusto juhli 10-vuotissynttäreitä jonka ansiosta Woimasointu julkaisi sivustontekijöiden kanssa YY-Kokoelma EP-levyn vinyylinä. YY-Kokoelmassa oli Himanesin lisäksi mukana myös 70-luvun Vihannekset, Leonid B ja James Puhto-Ren.
Samana vuonna julkaistiin vinyyli-EP ja Kallonkutistaja-single.
Yhtye julkaisi vuonna 2015 uuden levyn "Moodiin" jonka kolmesta kappaleesta "Moodiin", "Pienet jutut" ja "Hyvät ja huonot hetket" tehtiin myös musiikkivideot. Levy julkaistiin Killer Recordsin kautta.
Geoff Downes
Geoffrey ”Geoff” Downes (s. 25. elokuuta 1952 Stockport, Cheshire) on englantilainen kosketinsoittaja, joka on soolouransa lisäksi soittanut yhtyeissä Tina Charles Band, The Buggles, Yes ja Asia.
RadioMedia
RadioMedia ry, aikaisemmalta nimeltään Suomen Radioiden Liitto SRL ry, on Suomen kaupallisten radioiden edunvalvonta- ja markkinointiliitto. Se vastaa kaupallisen radiotoimialan tutkimus- ja tietopalveluista, koulutuksesta, tiedotuksesta sekä markkinoinnista. RadioMedia edustaa lähes kaikkia Suomen radiotoimiluvan haltijoita. Tähän kuuluvat kaikki valtakunnallisten ja osavaltakunnallisten radiotoimilupien haltijat sekä 49 alueellisen tai paikallisen radiotoimiluvan haltijaa.
RadioMedia on Euroopan yksityisten radioliittojen edunvalvontajärjestö AER:n (Association of European Radios) jäsen. Sen toiminta rahoitetaan jäsenmaksuilla sekä yhteiskunnallisilla tietoiskukampanjoilla.
Liitto perustettiin vuonna 1983. Silloin se toimi nimellä Suomen Paikallisradioliitto ry. Liiton tavoitteena oli perustaa Suomeen kaupallinen radio Yleisradion monopolin rinnalle. Valtioneuvosto myönsi ensimmäiset toimiluvat 24. tammikuuta 1985. Niiden myötä Suomeen perustettiin vuonna 1985 yhteensä 18 radioasemaa, joista puolet on yhä toiminnassa. Ensimmäisenä aloitti Radio Lakeus 27. huhtikuuta Nivalassa ja heti perään Radio City vapunaattona Helsingissä.
RadioMedia tilaa yhdessä Yleisradion ja Markkinointiviestinnän Toimistojen Liiton kanssa tutkimusta, jossa seurataan suomalaisten radiokanavien kuuntelijamääriä ja kuunteluun käytettyä aikaa. Tutkimus on nimeltään Kansallinen Radiotutkimus KRT ja sen toteuttaa kerran kuukaudessa Finnpanel.
RadioMedia organisoi vuosittain ammattilaisten Kaiku-radiomainoskilpailun. Se järjestää myös joka syksy RadioGaalan, jossa palkitaan kaupallisen radiotoimialan parhaimmisto.Toimitusjohtaja:Hallitus:
Puheenjohtaja:Jäsenet:
Cluj (piirikunta)
Cluj () on piirikunta Romanian Transilvaniassa. Piirikunnan pääkaupunki on Cluj-Napoca. Sen pinta-ala on 6 674 km² ja siellä on noin 698 929 asukasta (vuonna 2014).
Piirikunnan pinta-ala on yhteensä 6 674 km². Noin kolmasosa alueesta on vuoristoa. Alueella virtaavat Crişul Repede, Someşul Mic ja Arieşjoet.
Clujin piirikunta rajautuu lännessä Bihorin piirikuntaan, idässä Mureşin ja Bistriţa-Năsăudin piirikuntiin, pohjoisessa Sălajin ja Maramureşin piirikuntiin sekä etelässä Alban piirikuntaan.Vuoden 2011 väestönlaskennan mukaan piirikunnassa oli 659 370 asukasta ja sen väestötiheys oli 99 asukasta neliökilometrillä.
Piirikunnan asukkaista romanialaisia on 79,4 %, unkarilaisia 15,7 % ja romaneja 3,4 %.
Lentopallon miesten 1-sarja
Lentopallon miesten 1-sarja on toiseksi korkein sarjataso Suomessa lentopallon puolella. Sarja pelataan nykyisin yhdessä lohkossa.
Ykkössarjassa nähdään joka vuosi tulevia SM-liigan pelaajia. Kuortaneen valtakunnallisen valmennuskeskuksen poikien nuortenmaajoukkue pelaa myös 1-sarjassa hakien kovia pelejä kansainvälisiä arvokisoja varten.
Lentopallon ykkössarja perustettiin 1975. Lentopallon 1-sarja palasi kaudella 2001-2002 jatkamaan entisen Super­sarjan otteluita toiseksi korkeimmalla sarjatasolla Suomessa. Kaudeksi 2005 1-sarjan joukkueiden määrää nostettiin 24. joukkueeseen, jotka jaettiin edelleen pohjois- ja etelälohkoon sijaintinsa perusteella. Kaudella 2008 sarjassa pelasi kuitenkin vain 23. joukkuetta kun pohjoislohkossa Kalajoen Lentopallo luopui paikastaan ja sitä ei saatu täytettyä tarpeeksi nopeasti. Kaudella 2008 sarjan sääntöjä uudistettiin kun lentopalloliiton niin sanottu "pateri-päätös" nosti suurta kohua. Tuolloin Keski-Savon Pateri pelasi peräti kahdeksalla ulkomaalaispelaajalla 1-sarjassa. Ulkomaalaisrajoituksia sarjaan ei ollut vielä tuolloin, mutta kaudeksi 2009 astuu voimaan enintään kahden ulkomaalaispelaajan käyttö.
Kaudella 2012-13 1-sarjassa otettiin käyttöön jo pari vuotta aiemmin Mestaruusliigassa ollut pistelaskutapa, jossa 3-2-voitosta joukkue saa kaksi pistettä ja samaisesta tappiosta yhden pisteen. 3-0- ja 3-1-voitoista joukkue ansaitsee kolme pistettä.
Miesten 1-sarjan joukkueet jaettiin aikaisemmin kahteen eri lohkoon sijaintinsa perusteella, pohjoinen lohko ja eteläinen lohko. Lohkoissa pelattiin kaksinkertainen sarja. Lohkojen parhaat pelasivat tämän jälkeen jatkosarjan liigakarsintoihin pääsemisestä toisen lohkon parhaita joukkueita vastaan.
Kaudella 2016-2017 Miesten 1-sarja pelattiin yhdessä lohkossa, jonka parhaat jatkoivat pudotuspeleihin.
Valuva taivas
Valuva taivas on suomalaisen Neljä Ruusua -yhtyeen kymmenes studioalbumi, joka julkaistiin marraskuussa 2001. Levyn on tuottanut Rauli Eskolin. Albumin kansikuva maalattiin helsinkiläisen kerrostalon kylkeen syyskuussa 2001. Sittemmin tilalle on rakennettu uusi kerrostalo. Levyn bonuspainos sisälsi myös instrumentaali-CD:n "Autere". "Valuva taivas" nousi parhaimmillaan Suomen virallisen albumilistan neljännelle sijalle. Yhteensä listaviikkoja levylle kertyi 19. Vuonna 2002 albumi ylitti platinarajan, ja sitä on myyty yhteensä yli 35 000 kappaletta.
”Missä vaan” julkaistiin albumin ensimmäisenä singlenä, ja se nousi singlelistan 12. sijalle, radiosoittolistan toiselle sijalle ja Rumban 50 Hittiä -listan sijalle viisi. Levyn nimikkokappale nousi myös radiolistan toiselle sijalle ja 50 Hittiä -listan viidenneksi. Kappaleeseen kuvattiin myös Toni Haaksiluodon ja Henri Anderssonin ohjaama musiikkivideo. Kolmas single ”Nuoli ja sydän” nousi radiolistan sijalle yhdeksän ja 50 Hittiä -listan sijalle 20. ”Yhtyneet” julkaistiin albumin neljäntenä singlenä.
Kaikki san. Ilkka Alanko, säv. Kode Koistinen sekä sov. Neljä Ruusua ja Rauli Eskolin, ellei muuta mainittu.
Soundin Pertti Ojala koki albumin olevan ”hyvä” muttei ”erinomainen”. Hän totesi levyn olevan ”kelvollinen, mutta ainakin parin asian suhteen sen verran ristiriitainen laulukokoelma, että kokonaisuutta ei voi noteerata Neljän Ruusun luomisvoiman huipentumaksi”. Myös Rauli Eskolinin tuotanto ja Ilkka Alangon sanoitukset herättivät kritiikkiä. Ojala kuitenkin nosti levyn nimikkokappaleen, ”Onnelan” ja ”Missä vaan” albumin kohokohdiksi.
Neljä Ruusua
Tuotanto
Monografia
Monografia on yhden tai useamman kirjoittajan tiettyyn tutkimukseen perustuvasta aiheesta laatima teos, joka julkaistaan useimmiten yhtenä niteenä, mutta voi joskus sisältää useammankin niteen. Tavanomaisin monografia on opinnäyte ja erityisesti väitöskirja. Kokoomateoksesta kuten artikkelikokoelmasta monografia eroaa juuri aiheen käsittelyn yhtenäisyyden vuoksi. Koska monografia on tutkimusjulkaisuna yhtenäinen ja itsenäinen, siinä pitää tarkastella tutkimukseen liittyvät menetelmät ja tulokset kokonaisuudessaan, samoin yleensä aiemmat tutkimukset samasta aiheesta pääpiirteissään. Monografian julkaisijoiden ei silti tarvitse referoida erityisesti omia aiempia samaa aihetta koskevia tutkimuksiaan, vaan viitata niihin tarvittaessa samoin kuin muihinkin lähteisiin.
Kirjastotieteessä monografialla on laajempi merkitys, tarkoittaen julkaisua joka on yhdessä tai useammassa nidoksessa. Täten se eroaa sarjajulkaisusta kuten sanomalehdestä, aikakauslehdestä tai aikakausjulkaisusta.
Oral Roberts
Granville ”Oral” Roberts (24. tammikuuta 1918 – 15. joulukuuta 2009) oli yhdysvaltalainen evankelista. Hän oli helluntaiherätyksen jäsen.
Roberts syntyi Pontotocin piirikunnassa Oklahomassa. Hänen äitinsä oli 1/4-cherokee. Roberts opiskeli Oklahoma Baptist Universityssä sekä Phillips Universityssä. Hän eli avioliitossa vuodesta 1938 saarnaajan tyttären Evelynin kanssa kunnes vaimo kuoli 4. toukokuuta 2005.
Robertsista tuli tunnettu televisioevankelista, ja hän myös julkaisi toistasataa kirjaa. Niiden joukkoon kuuluu omaelämäkerta "Expect a Miracle". Hän perusti Oral Roberts Evangelistic Associationin ja vuonna 1963 Oral Robertsin yliopiston Tulsaan. Opisto sai ensimmäiset opiskelijansa 1965. Opiskelijoiden tuli vakuuttaa, etteivät he juoneet, polttaneet, tanssineet tai harrastaneet esiaviollista seksiä. Osana Oral Roberts Evangelistic Associationia toimii lisäksi Abundant Life Prayer Group.
Vuonna 1977 Roberts näki omien sanojensa mukaan 900 jalan korkuisen Jeesuksen, joka kehotti häntä perustamaan City of Faith Medical and Research Centerin Tulsaan, Oklahomaan. Se rakennettiin vuosina 1979–1981 ja oli toiminnassa vuoteen 1989. Robertsilla on kaksi elossa olevaa lasta, Richard ja Roberta. Tytär Rebecca menehtyi lento-onnettomuudessa 11. helmikuuta 1977 ja vanhin poika Ronald teki itsemurhan kesäkuussa 1982. Vuonna 1983 Roberts väitti nähneensä Jeesuksen, joka oli kehottanut häntä kehittämään hoitokeinon syöpään.
Vuonna 1987 Oral Roberts väitti herättäneensä lapsen kuolleista. Hänen poikansa Richard vahvisti väittämän. City of Faith Medical Center menetti yksin vuonna 1986 10,7 miljoonaa dollaria varoistaan. Vuonna 1987 Roberts julisti televisiossa, että ellei hän saa pääomaa korotettua maaliskuuhun mennessä kahdeksalla miljoonalla dollarilla, Jumala ”kutsuisi hänet kotiin”. Hän kuitenkin onnistui tavoitteessaan ja jopa ylitti kahdeksan miljoonaa. City of Faith Medial Center lopetti toimintansa vuonna 1989.
Roberts väitti vuonna 2004 televisiossa saaneensa näyn, jossa New Yorkia ympäröi tumma pilvi. Tämä kuvasti hänen mukaansa Kristuksen pikaista paluuta.
Roberts jäi leskeksi 4. toukokuuta 2005 kaikkiaan 66 avioliittovuoden jälkeen.
Gary Brooker
Gary Brooker (s. 29. toukokuuta 1945 Hackney, Lontoo, Englanti) on Procol Harumin perustajajäsen, kosketinsoittaja, laulaja ja lauluntekijä.
Leningradin ja Turun ystävyyden patsas
Leningradin ja Turun ystävyyden patsas on Turun Puolalanpuistossa sijaitseva patsas. Patsaan on valmistanut Antti Louhisto vuosina 1967–1968 ja se paljastettiin 19. toukokuuta 1969. Teos pystytettiin Turun ja Leningradin (nyk. Pietari) 15 vuotta kestäneen ystävyyskaupunkitoiminnan kunniaksi.
Patsaassa kuvataan neljää toisiaan halaavaa ja tervehtivää ihmishahmoa.
Leningradin ja Turun ystävyyden patsas on valmistettu pronssista ja se on korkeudeltaan 2,5 metriä. Patsaan jalusta on Vehmaalta louhittua punaista graniittia ja sen korkeus on puoli metriä.
Aino (patsas)
Aino on Matti Hauptin suunnittelema, vuonna 1950 valmistunut patsas. Se sijaitsee Turun Asemanpuistossa. Patsas paljastettiin 6. syyskuuta 1951. Sen lahjoittivat kaupungille Leo ja Regina Wainsteinin säätiö ja Turun Verkatehdas Oy.
Aino-patsaan korkeus on 1,7 metriä ja se on valmistettu pronssista. Patsaan matala jalusta on muurattu luonnonkivestä. Kalevala-aiheisen patsaan edustalla on mosaiikkikuviolla koristeltu vesiallas. Myös mosaiikkikuvion on suunnitellut Matti Haupt.
Asemanpuistossa sijaitsevan patsaan lisäksi Turun kaupungille lahjoitettiin samalla myös marmorista veistetty Aino-veistos. Se sijaitsee nykyisin Valtion virastotalossa.
Agritubel
Agritubel Pro Cycling Team (UCI-tunnus AGR) oli ranskalainen maantiepyöräilyn ammattilaistalli, joka toimi vuosina 2005–2009. Tallin pääsponsori, Agritubel, on maailmanlaajuinen maataloudessa käytettävien metallituotteiden valmistaja. Tallin johtajana toimi David Fornes.
Agritubel kilpaili pääasiassa UCI Europe Tour -sarjassa, mutta sai villillä kortilla osallistumisoikeuden vuosien 2006, 2007, 2008 ja 2009 Ranskan ympäriajoon. Vuonna 2006 tallin ajajat kilpailivat useissa UCI ProTour-sarjan kilpailuissa, mukaan lukien Pariisi–Nizza-ajo, La Flèche Wallonne, Liège-Bastogne-Liège ja Critérium du Dauphiné Libéré.
Jacqui Smith
Jacqueline "Jill" Smith (s. 3. marraskuuta 1962) on brittiläinen Labour-puolueen poliitikko. Hän istui vuodesta 1997 parlamentin alahuoneen, House of Commonsin, jäsenenä Redditchistä ja nousi 28. kesäkuuta 2007 maansa sisäministeriksi. Smith erosi ministerin paikalta kesäkuussa 2009 Britannian parlamentin kulukorvausskandaalin vuoksi. Parlamentin jäsenenä hän toimi toukokuuhun 2010, jolloin hän menetti paikkansa hävittyään parlamenttivaaleissa konservatiivien Karen Lumleylle.
Smith syntyi Malvernissa, Worcestershiressä, ja opiskeli filosofiaa, politiikkaa ja taloustieteitä Oxfordin yliopiston Hertford Collegessa. Hän on naimisissa ja hänellä on kaksi poikaa. Hänet otettiin vuonna 2003 Privy Councilin jäseneksi.
Smith ilmoitti 18. heinäkuuta 2007 harkitsevansa kannabiksen vaarallisuusluokituksen nostamista ja siten sen hallussapidosta koituvien tuomioiden koventamista. 19. heinäkuuta hän tunnusti itse kokeilleensa kannabista opiskeluvuosinaan.
Sielunhoito
Sielunhoito on uskonnollisen yhteisön piirissä harjoitettavaa, psyykkiseen kokemistodellisuuteen kohdistuvaa auttamista. Sielunhoito voi sisältää mm. kuuntelemista ja rukousta. "Sielunhoito" eroaa psykoterapiasta ja ne ovat verrattain epäyhtenäisiä ilmiöitä. Niitä yhdistävät toisiinsa kuitenkin psykologisen tiedon ja menetelmien hyväksikäyttö. Ne poikkeavat toisistaan myös viitekehyksensä ja toimintaympäristönsä suhteen.
Sielunhoitaja Erik Ewaldsin mukaan sielunhoitajana voi toimia vain tunnustava kristitty. Ratkaisevaa on henki, jossa asia hoidetaan. Sielunhoitajalta edellytetään tietynlaista "kypsyyttä" kyetäkseen tunnistamaan lähimmäisen heikkouden, hänen pitää kyetä tunnistamaan myös omat heikkoutensa, ristiriitansa ja kompleksinsa.
Sielunhoito ja terapia käyttävät keskustelua auttavan ja autettavan välillä. Usein autettava on yksinäinen ihminen, joka on rohkaistunut kääntymään lähimmäisen puoleen. Keskustelun tulisi olla avointa ja luottamuksellista. Sielunhoitajan ei tulisi moralisoida. Jos sielunhoitaja kokee tarvetta ottaa kantaa sielunhoitokeskusteluissa ilmenneisiin asioihin tai toimia jopa tuomarina, on hän käsittänyt tehtävänsä täysin väärin. Moralismista luopuminen ei kuitenkaan tarkoita moraalista luopumista, koska sielunhoidossa on tarkoitus saada ihminen toimimaan moraalisesti.
Sielunhoitoa tutkitaan Suomessa yliopistojen teologisten tiedekuntien käytännöllisen teologian laitoksissa. Pastoraalipsykologia tutkii sielunhoitoa ilmiönä, laatii siitä teoriaa ja antaa sitä koskevaa opetusta.
Pastoraalipsykologian aputieteitä ovat psykologia ja psykiatria. Lisäksi pastoraalipsykologian rajapinnassa on pastoraaliteologia.
Valtion virastotalo (Turku)
Valtion virastotalo on Turussa sijaitseva virastorakennus. Rakennus valmistui vuonna 1967 ja sen ovat suunnitelleet arkkitehdit Risto-Veikko Luukkonen ja Helmer Stenros. Se sijaitsee Aurajoen rannassa, Turun kaupunginteatterin ja Wäinö Aaltosen museon välissä.
Virastotalossa on 10 kerrosta ja sen bruttopinta-ala on noin 28 000 neliömetriä. Rakennuksen omistaa nykyisin Senaatti-kiinteistöt. Rakennusta peruskorjattiin laajasti vuosina 2009–2012.
Rakennuksen edessä olevassa puistossa on Terho Sakin Soihtu-niminen suihkukaivoveistos ja Mariella Bettineschin Carro Celeste.
I Walk the Line
I Walk the Line voi tarkoittaa ainakin seuraavia:
Soihtu (Terho Sakin veistos)
Soihtu on Terho Sakin suunnittelema, vuonna 1975 paljastettu suihkukaivoveistos. Se sijaitsee Turussa Valtion virastotalon edustalla.
Veistos on valmistettu pronssista ja se on viiden metrin korkuinen. Veistosta ympäröivä suihkukaivorakennelma on valmistettu betonista ja päällystetty mustagraniittilevyillä.
Teos paljastettiin Turun päivänä 21. syyskuuta 1975 ja sen on Turun kaupungille lahjoittanut Wihurin säätiö.
Marca
Marca on Espanjassa päivittäin ilmestyvä urheiluaiheinen sanomalehti. Lehden päätoimitus sijaitsee maan pääkaupungissa Madridissa.
"Marca" perustettiin vuonna 1938, ja vuodesta 1984 se on kuulunut Recoletos-yhtymään. Lehden päivittäinen levikki on keskimäärin yli 300 000 (2006), joka tekee siitä Espanjan luetuimman urheilulehden ja kolmanneksi luetuimman sanomalehden. Uutisoinnissaan lehti keskittyy pääasiassa Espanjan suosituimpaan urheilulajiin jalkapalloon ja madridilaisseuroihin Realiin ja Atléticoon. Lehdestä ilmestyy päivittäin yhteensä 14 alueellista painosta.
"Marcan" verkkosivusto aukesi vuonna 1995, ja se on Espanjan vierailluin urheiluaiheinen verkkosivusto noin viidellä miljoonalla kuukausittaisella kävijällään. Helmikuusta 2001 lehdellä on ollut myös oma radioasema Radio Marca, joka lähettää ohjelmaa 24 tuntia vuorokaudessa.
"Marca" palkitsee jokaisen jalkapallokauden parhaita seuraavasti:
Calypso Rose
McArtha Lewis eli Calypso Rose (s. 27. huhtikuuta 1940) on trinidadtobagolainen calypsomuusikko.
Calypso Rose syntyi Bethelissä, Tobagon saarella, ja vietti lapsuutensa varhaisimmat vuodet ahtaissa oloissa – hänen kotitalonsa kaikki 19 asukasta nukkuivat samassa makuuhuoneessa. Yhdeksänvuotiaana hän muutti setänsä luokse Baratariaan, Port of Spainin itäpuolelle Trinidadin saarelle.
Calypso Rose alkoi kirjoittaa lauluja 15-vuotiaana ja on kirjoittanut niitä tähän mennessä kaikkiaan yli 800. Niistä tunnetuimpia ovat ”Fire in Me Wire” (1966) ja ”Tempo”, jolla hän voitti "Carnival Road Marchin" 1977. Hän voitti "Road Marchin" ja ”calypsokuningattaren” kruunun myös vuonna 1978 sekä lisäksi muun muassa Sunshine-palkinnon 1989 ja Trinidad ja Tobagon Hummingbird-mitalin 2000.
Bonnie Raitt on tulkinnut Rosen laulun ”Weh She Go Do” omalla albumillaan "Takin’ My Time" (1972). Rosesta tuli Belizen kunniakansalainen vuonna 1982. Hän sairasti rintasyövän, mutta toipui lokakuussa 1996 suoritetun leikkauksen turvin.
Cryptoclidus
Cryptoclidus (joskus virheellisesti "Cryptocleidus") on keskijurakaudella elänyt joutsenliskosuku. Se oli noin neljä metriä pitkä. Sen aika jäykällä kaulalla oli mittaa 2 metriä ja sitä käytettiin kalanpyynnissä. "Cryptocliduksen" suussa oli noin 100 terävää ja neulamaista hammasta, jotka menivät lomittain ja muodostivat eräänlaisen vankilan, josta saalis ei päässyt pakoon. Sen fossiileja on löydetty Ranskasta, Englannista, Venäjältä ja Etelä-Amerikasta.
"Cryptoclidus" esiintyy sarjan "Matkalla dinosaurusten kanssa" toisessa osassa.
Taj Mahal Palace
Taj Mahal Palace on viktoriaanisista aikakautta edustava hotelli Mumbaissa Intiassa. Se on yksi Intian vanhimmista hotelleista.
Hotelli edustaa kahta erilaista arkkitehtuurin aikakautta. Vanha hotellirakennus edustaa ns. viktoriaanista tyylisuuntaa, johon on sekoitettu intialaista arkkitehtuurityyliä. Vanhan hotellirakennuksen vieressä sijaitseva moderni tornirakennus edustaa puolestaan modernia tyyliä.
Taj Mahal Palace -hotellin rakennutti intialainen suurliikemies Jamsetji Tata. Se avattiin 16. tammikuuta vuonna 1903. Tata päätti perustaa oman hotellin, joka olisi kaikille avoin. Siihen aikaa useimpiin siirtomaa-aikaisen Intian hotelleihin ei päästetty intialaisia, vaan ne olivat varattuja vain länsimaalaisille. Rakennuksen suunnittelivat intialaiset arkkitehdit Sitaram Khanderao Vaidya ja D. N. Mirza, mutta rakennustyön vei loppuun englantilainen insinööri W. A. Chambers. Rakennustyöt maksoivat 42 100 000 rupiaa. Ensimmäisen maailmansodan aikana hotelli toimi 600-paikkaisena sairaalana.
Hotellista tuli myöhemmin Brittiläisen imperiumin keulakuva Intiassa. Se on vieläkin yksi Mumbain arvostetuimmista hotelleista. Hotelli sijaitsee aivan kaupungin keskustassa sataman vieressä.
Hotellista löytyy monipuolisia ravintoloita, sekä intialaisia että länsimaalaisia. Hotellin Harbour Bar, joka avattiin vuonna 1933, oli Mumbain ensimmäinen alkoholioikeudet saanut ravintola. Hotellissa on 546 huonetta ja 50 sviittiä. Tunnetuin sviitti on presidenttisviitti, joka on yleensä varattu valtiovierailijalle. Hotellin omistaa nykyään Taj-hotelliketju. Hotellissa on vieraillut monia kuuluisuuksia, kuten Mick Jagger, Marianne Faithfull, Walesin prinssi Charles, The Beatles, Bill Clinton ja Jacqueline Onassis.
26. marraskuuta 2008 hotelli joutui terrori-iskujen kohteeksi.
Öster Malman linna
Öster Malman linna () on linna Nyköpingin kunnassa, Ruotsin Södermanlandissa. Linnassa sijaitsee nykyisin Ruotsin metsästäjäliiton tiloja. Metsästäjäliitto osti linnan itselleen vuonna 1993 Ruotsin valtiolta, jolle Gustav Melcher Borms oli linnan myynyt vuonna 1944.
Linnan kolmekerroksinen ja neljä siipirakennusta omaava päärakennus on rakennettu kivestä. Se edustaa karoliinista tyylisuuntaa. Rakennuksen rakennutti W. Drakenhielm vuonna 1668 ja sen suunnittelusta on vastannut ranskalaissyntyinen arkkitehti Jean de la Vallée. 1600-luvulla linna oli Bååtin, Silfvenstiernan ja Drakenhielmien sukujen omistuksessa.
Piret Järvis
Piret Järvis (s. 6. helmikuuta 1984 Tallinna, Viron SNT, Neuvostoliitto) on virolainen muusikko ja Vanilla Ninja -yhtyeen jäsen. Hänen vanhempansa ovat Maire ja Enno Järvis. Hänellä on yksi veli, Peeter, joka on häntä neljä vuotta nuorempi, sekä sisko, Mari, joka on häntä kolme vuotta vanhempi.
Piret on opiskellut media-alaa Tallinnan yliopiston alaisessa Baltic Film and Media Schoolissa. Hän on ollut tv-juontajana "Meeletu Maailm" ja "Malaisia" -nimisissä tv-ohjelmissa ja toimii MTV:n juontajana. Nykyään hän on Vanilla Ninjan kitaristi ja yksi kolmesta yhtyeessä edelleen mukana olevasta perustajajäsenestä. Piret on osallistunut monien yhtyeen kappaleiden sanoittamiseen ja säveltämiseen. Esimerkiksi "Blue Tattoo" -albumin "My Puzzle Of Dreamsin" sanoituksen hän on tehnyt toisen bändin kitaristin, Lenna Kuurmaan kanssa.
Helinä Ilkka
Helinä Ilkka (nyk. Haatanen; s. 15. syyskuuta 1954 Alajärvi) on suomalainen laulaja, joka aloitti keikkailun 1980-luvun alussa. Ensilevytys "Tahdon lempeän nallekarhun" teki hänet tunnetuksi Suomessa vuonna 1985. Samana vuonna hän edusti Suomea Tšekkoslovakiassa järjestetyssä Bratislavan Kultainen Lyyra -laulukilpailussa Kaj Westerlundin säveltämällä ja Jorma Toiviaisen sanoittamalla kappaleella "Iloni nousi kuin lintu." Tämän jälkeen myös ”Suomen Dolly Parton” -imagosta tunnettu Ilkka on levyttänyt muun muassa kappaleet "Huominen päivä on naurussa lasten" ja "Valoa ikkunassa". Vuonna 1992 ilmestyi Ilkan toistaiseksi ainoa albumi "Jää vielä aamuun". Nykyään uskoon tullut Ilkka on jättänyt viihdetaiteilijan uran taakseen, mutta on jatkanut levyttämistä hengellisen musiikin parissa. Hänen viimeisin levytyksensä on Kari Kuuvan säveltämä ja Eeva Ikosen sanoittama "On tänään sunnuntai", joka ilmestyi keväällä 2011.
Djursholmin linna
Djursholmin linna () on linna Danderydin kunnassa, Ruotsin Uplannin maakunnassa. Nykyisen muotonsa ja ulkonäkönsä linna on saanut 1600-luvulla, jolloin se oli Svante Gustavsson Banérin omistuksessa. Linnaa käyttää Danderydin kunta.
1400-luvulla Nils Jönsson Oxenstierna rakennutti kivirakennuksen Gamla Djursholmin saarelle. Myöhemmin, 1500-luvun alkupuolella, siirtyi linnan omistajuus Banérin suvulle. Nils Eskilsson Banér rakennutti uuden linnan nykyiselle paikalleen. Vuonna 1612 linnanherrana aloittaneen Svante Gustavsson Banérin aikana aloitettiin perusteelliset rakennustyöt, joiden tuloksena linna sai nykyisen ulkoasunsa ja hänen kuolemansa aikoihin 1628 ulkotyöt olivat todennäköisesti valmiit. Sisutstus puolestaan muotoutui Svante Svanteson Banérin ollessa omistajana (1644-1674). Itäinen siipirakennus tehtiin 1600-luvun puolivälissä ja kaksi kivistä siipirakennusta mainitaan ensimmäistä kertaa 1730-luvulla.
Wirsénin perheen omistuksen aikana (1815-1875) linnassa harjoitettiin maataloutta ja se oli myös hetken aikaa maatalousoppilaitoksena 1860- ja 1870-luvuilla. Vuonna 1889 siirtyi linna Djursholms AB -yrityksen omistukseen. Linna uudistettiin romanttista saksalais-hollantilaista myöhäisrenessanssityyliä edustavaksi rakennukseksi. 1960-luvulla toteutettiin arkkitehti Klas Fåhraeusin johdolla entisöintitöitä. Linnalle luotiin takaisin sen Banérin aikakauden tyyli. Sen jälkeen linna on ollut ensin Djursholmin, sittemmin Danderydin kunnan käytössä hallinto- ja kokoustiloina.
Congonhas-São Paulon kansainvälinen lentoasema
Congonhas-São Paulon kansainvälinen lentoasema (Congonhas/São Paulo Airport tai Congonhas Airport) on yksi São Paulon kolmesta julkisesta lentoasemasta. 1930-luvulla rakennettu kenttä sijaitsee kahdeksan kilometriä kaupungin keskustasta Washington Luís s/nº - Campo Belon alueella. Lentoasemaa ylläpitää Infraero. Vuonna 2006 lentoasema oli Brasilian vilkasliikenteisin 18 500 000 matkustajallaan, mikä on noin 50 prosenttia yli sen virallisen kapasiteetin.
Matkustajamäärää vähennetään eri toimin merkittävästi 17. heinäkuuta 2007 tapahtuneen suuronnettomuuden seurauksena.
Lesbians on Ecstasy
Lesbians on Ecstasy on kanadalainen elektronisen musiikin yhtye Montréalista, Québecistä. Sen tulkitsema musiikki on luokiteltavissa myös queercoreksi.
Lesbians on Ecstasyn jäsenet ovat tunnustautuneet lesboiksi. Yhtyeen ensimmäinen albumi "Lesbians on Ecstasy" ilmestyi 26. lokakuuta 2004. Vuonna 2005 "The Advocate" nimesi Lesbians on Ecstasyn debyytin "vuoden albumiksi".
Lesbians on Ecstasy on tähän mennessä julkaissut kolme studioalbumia. Kaikki on julkaistu Alien8 Recordings -levy-yhtiön kautta. Laulut käsittelevät aihepiiriltään lesbokulttuuria ja lesboja, mutta yhtyeen kuuntelijoihin kuuluu myös heteronaisia ja -miehiä. Yhtye keikkailee kansainvälisesti.
Hannu Lahtinen
Hannu Antero Lahtinen (s. 20. syyskuuta 1960 Jalasjärvi) on suomalainen yleisen sarjan aktiiviuransa lopettanut kreikkalais-roomalaisen tyylin painija ja maailmanmestari.
Syyskuussa 1983 Kiovan MM-kisoissa Lahtinen eteni 62 kilon sarjan loppuotteluun voittamalla Unkarin Jenö Bodin pistein 12–8, Länsi-Saksan Bernd Gabrielin ulosajolla, Japanin Yashuhiro Okubon pistein 13–7 ja Tšekkoslovakian Miroslav Starekin 10–6. Finaalissa kukistui Itä-Saksan Günther Reichelt pistein 9–5. Näin Suomi saavutti kisoista kaksi kultamitalia Tapio Sipilän oltua jo edellisenä päivänä oman sarjansa ykkönen. Jo ennen MM-kisoja Lahtinen oli herättänyt lupauksia voittamalla yllättäen Pytlasinski-turnauksen.
Lahtinen oli mukana myös Los Angelesin olympialaisissa 1984 sekä EM-kisoissa 1983 ja 1984 mutta ilman menestystä. Kotimaassa Lahtinen edusti Seinäjoen Paini-Miehiä ja voitti kaksi Suomen mestaruutta. Myöhemmin Lahtinen on jatkanut painiuraansa veteraanisarjoissa yltäen sielläkin MM-mitaleille.
Leevi and the Leavings – Suomen parhaat
Leevi and the Leavings – Suomen parhaat on Leevi and the Leavings -yhtyeen vuonna 1994 julkaistu viides kokoelmalevy. Levy sisältää yhtyeen 16 suosittua kappaletta. Levyn kannessa on kuva yhtyeen laulajasta, Gösta Sundqvistista. Levy on julkaistu CD:nä ja C-kasettina.
Acton
Acton voi tarkoittaa:Myös:
20 suosikkia – Itkisitkö onnesta
20 suosikkia – Itkisitkö onnesta on Leevi and the Leavingsin kokoelma-albumi vuodelta 1997. Levy on osa Warner Music Finlandin 20 suosikkia -kokoelmalevysarjasarjaa.